Grondonteiening sonder vergoeding: Laaste dag vir insetteArgieffoto Suid-Afrikaners het nog slegs ŉ enkele dag (Vrydag 15 Junie) om insette te lewer op die voorgestelde wysiging van die grondwet om voorsiening te maak vir grondonteiening sonder vergoeding. Die ANC het Suid-Afrikaners Donderdag aangemoedig om gebruik te maak van dié geleentheid om geskrewe kommentaar oor die voorgestelde wysiging te lewer. Die gesamentlike parlementêre grondwethersieningskomitee het verlede maand vergader om sy program vir openbare verhore oor die voorgestelde wysiging te bespreek. Die komitee is opdrag gegee om art. 25 van die Grondwet te hersien om dit moontlik te maak vir die staat om grond te onteien in openbare belang en om die nodige grondwetlike wysigings voor te stel. Hierdie proses verg egter dat die komitee die publiek moet nooi om kommentaar op die proses te lewer om alle belanghebbendes se sienings te kry en in ag te neem. Die hoofsweep van die ANC, Jackson Mthembu, het Donderdag tydens ŉ inligtingsessie aan die media bevestig dat die grondwethersieningskomitee ná die sperdatum tussen 9 en 13 Julie aandag sal gee aan geskrewe kommentaar. Die komitee sal ook van 27 Junie tot 4 Augustus openbare verhore in al nege die land se provinsies hou om die voorgestelde wysiging te bespreek. Mondelinge vertoë sal van 7 tot 17 Augustus in die parlement aangehoor word. Daarna sal die komitee oor sy konsepverslag beraadslaag wat na verwagting op 11 September 2018 gereed sal wees, waarna aanbevelings aan die nasionale vergadering gemaak sal word. In Meimaand het die komitee gesê hy het reeds meer as 100 000 geskrewe kommentare ontvang. Lede van die publiek wat geskrewe kommentaar wil indien oor die wysiging van die grondwet om voorsiening te maak vir grondonteiening sonder vergoeding, kan dit op een van die volgende wyses doen: